Document ID: 32002R0076

Kommissionens forordning (EF) nr. 76/2002
af 17. januar 2002
om indførelse af forudgående fællesskabstilsyn med importen af visse jern- og stålprodukter, der er omfattet af EKSF- og EF-traktaterne og har oprindelse i visse tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(1), senest ændret ved forordning (EF) nr. 2474/2000(2), særlig artikel 11,
under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83(3), senest ændret ved forordning (EF) nr. 1138/98(4), særlig artikel 9, stk. 1,
efter høring af de udvalg, der er nedsat ved ovennævnte forordninger, og
ud fra følgende betragtninger:
(1) I henhold til forordning (EF) nr. 3285/94 og (EF) nr. 519/94 er produkter, der er omfattet af traktaten om oprettelse af Det Europæiske Kul- og Stålfællesskab, undergivet den fælles importordning, og det er derfor nødvendigt, at ordningerne med fællesskabstilsynsforanstaltninger for EKSF-produkter vedtages i overensstemmelse med disse forordninger.
(2) Situationen på stålmarkedet blev stærkt forringet i 2001 under påvirkning af forskellige faktorer, navnlig den kraftige afmatning i verdensøkonomien siden begyndelsen af 2001 for ikke at sige et begyndende økonomisk tilbageslag fra og med andet halvår for visse økonomiers vedkommende, som f.eks. den amerikanske.
(3) Stålmarkedet blev også forstyrret på grund af usikkerheden og forhåndsreaktionerne som følge af risikoen for importrestriktioner på det amerikanske marked efter beskyttelsesundersøgelsen i henhold til "section 201", som den amerikanske administration har foretaget.
(4) Skulle der faktisk blive indført importbegrænsende foranstaltninger på det amerikanske marked, må der forventes betydelige forskydninger i strukturen i verdenshandelen, særlig i form af en omlægning af handelen til EF-markedet. En sådan omlægning vil kunne påføre EF's stålindustri alvorlig skade.
(5) De disponible økonomiske indikatorer og skønnene for 2001 viser følgende tendenser:
A. Produktion. I 2001 vil bruttoproduktionen af stål i Fællesskabet sandsynligvis ligge på omkring 159 mio. tons. Det betyder en produktion, der ikke blot er faldet med 2,5 % i forhold til 2000 (163,2 mio. tons), men som også er lavere end i 1997 (159,4 mio. tons) og 1998 (159,7 mio. tons).
B. Indførsel. I 2001 var indførslen i Fællesskabet af EKSF-stålprodukter fra alle tredjelande mere eller mindre af samme størrelsesorden som i det foregående år, dvs. omkring 25 mio. tons. Til sammenligning var samme EF-indførsel i 1996 12,2 mio. tons. Stålimporten i Fællesskabet er således mere end fordoblet i de sidste fem år.
C. Udførsel. Udførslen af EKSF-produkter fra Fællesskabet ligger sandsynligvis på omkring 21 mio. tons og er faldet med omkring 8 % i 2001 i forhold til det foregående år. Til sammenligning var samme EF-udførsel i 1996 28 mio. tons. Faldet i EF-eksporten til det amerikanske og canadiske marked er særlig markant, idet det anslås til henholdsvis 36 % og 32 %. Dette fænomen vil blive endnu mere udtalt i 2002, hvis der indføres restriktioner på det amerikanske marked. For 2001 som helhed vil Fællesskabet være nettoimportør af stålprodukter med et handelsbalanceunderskud på over 4 mio. tons. I 1996 registrerede Fællesskabet et handelsoverskud på omkring 15,8 mio. tons.
D. Priser. Priserne på stålprodukter er i 2001 faldet med 18 % i gennemsnit i forhold til priserne i 2001.
(6) Skulle beskyttelsesundersøgelsen i henhold til "section 201" også komme til at omfatte rør, og det af den grund eventuelt ikke kan udelukkes, at der indføres amerikanske restriktioner for disse produkter, vil det blive nødvendigt at udvide dette forudgående tilsyn til også at omfatte rør.
(7) Fællesskabets statistikker over samhandelen med tredjelande foreligger ikke inden for de frister, der er fastsat i Kommissionens forordning (EF) nr. 1917/2000(5), ændret ved forordning (EF) nr. 1669/2001(6).
(8) Hensynet til Fællesskabets interesser kræver, at importen af visse stålprodukter undergives forudgående fællesskabstilsyn for at tilvejebringe statistiske oplysninger, som gør det muligt at foretage en hurtig analyse af importudviklingen.
(9) Af hensyn til det indre marked må det sikres, at de formaliteter, som importører i Fællesskabet skal opfylde, er identiske, uanset hvor toldformaliteterne i forbindelse med varerne finder sted.
(10) Overgang til fri omsætning af de produkter, der er omfattet af denne forordning, bør gøres betinget af, at der fremlægges et tilsynsdokument, som opfylder ensartede kriterier.
(11) Medlemsstaternes myndigheder bør på simpel anmodning fra importøren påtegne det pågældende dokument inden for en bestemt frist, men uden at importøren derved erhverver nogen ret til import. Dokumentet bør derfor kun gælde, så længe importbestemmelserne forbliver uændrede.
(12) Tilsynsdokumenter, der udstedes med henblik på fællesskabstilsyn, skal være gyldige i hele Fællesskabet, uanset hvilken medlemsstat der udsteder dem.
(13) Medlemsstaterne og Kommissionen udveksler så fuldstændige oplysninger som muligt på grundlag af fællesskabstilsynet.
(14) De nationale myndigheder skal have ansvaret for udstedelsen af tilsynsdokumenter, men under overholdelse af de standardbetingelser, der gælder på fællesskabsniveau.
(15) Det skal påpeges, at udstedelsen af et tilsynsdokument for visse jern- og stålprodukter er betinget af, at der fremlægges et eksportdokument i overensstemmelse med de ordninger, der er fastlagt som led i aftaler om dobbeltkontrol, som er indgået med visse tredjelande; nærværende forordning gælder ikke for produkter med oprindelse i de tredjelande, der er omfattet af en sådan ordning med dobbeltkontrol -
UDSTEDT FØLGENDE FORORDNING:
Artikel 1
1. Fra den 1. januar 2002 er overgang til fri omsætning i Fællesskabet af de jern- og stålprodukter henhørende under EKSF- og EF-traktaterne, som er anført i bilag I, betinget af forudgående fællesskabstilsyn i overensstemmelse med artikel 11 og 12 i forordning (EF) nr. 3285/94 og artikel 9 og 10 i forordning (EF) nr. 519/94. Dette gælder for import med oprindelse i alle ikke-medlemslande, dog ikke produkter med oprindelse i medlemmerne af Den Europæiske Frihandelssammenslutning (EFTA), i de lande, der er parter i aftalen om Det Europæiske Økonomiske Samarbejdsområde (EØS), og i Tyrkiet. Produkter, der er omfattet af en aftale om dobbeltkontrol mellem Fællesskabet og et land, der ikke er medlem af Fællesskabet, er imidlertid omfattet af bestemmelserne i en sådan aftale og ikke af bestemmelserne i denne forordning.
2. Tariferingen af de produkter, der er omfattet af denne forordning, er baseret på Fællesskabets told- og statistiknomenklatur, i det følgende benævnt den "kombinerede nomenklatur" eller "KN". Oprindelsen af de produkter, der er omfattet af denne forordning, fastlægges i overensstemmelse med gældende regler i Fællesskabet.
Artikel 2
1. Overgang til fri omsætning i Fællesskabet af de produkter, der er omhandlet i artikel 1, er betinget af, at der fremlægges et tilsynsdokument udstedt af de relevante myndigheder i en medlemsstat.
2. Det tilsynsdokument, der er omhandlet i stk. 1, udstedes for de ønskede mængder automatisk og uden beregning af den kompetente myndighed i den pågældende medlemsstat inden for en frist på højst fem arbejdsdage fra forelæggelsen af en ansøgning fra en importør i Fællesskabet, uanset hvor i Fællesskabet denne er etableret. Den kompetente nationale myndighed anses for at have modtaget denne ansøgning senest tre arbejdsdage efter indgivelsen heraf, medmindre andet bevises.
3. Et tilsynsdokument udstedt af en af de myndigheder, der er anført i bilag II, er gyldigt i hele Fællesskabet.
4. Tilsynsdokumentet udfærdiges på en formular svarende til modellen i bilag I i Rådets forordning (EF) nr. 3285/94(7) om den fælles importordning eller bilag IV i forordning (EF) nr. 519/94 om den fælles ordning for indførsel fra visse tredjelande. Importørens ansøgning skal indeholde følgende oplysninger:
a) ansøgerens fulde navn og adresse (herunder telefon- og telefaxnummer, og evt. identifikationsnummer, som anvendes af de kompetente nationale myndigheder), samt momsregistreringsnummer, hvis den pågældende er momspligtig
b) evt. fulde navn og adresse på ansøgerens klarerer eller repræsentant (samt telefon- og telefaxnummer)
c) eksportørens fulde navn og adresse
d) nøjagtig varebeskrivelse, herunder
- varernes handelsbetegnelse
- kode i den kombinerede nomenklatur (KN-kode)
- oprindelsesland
- afsendelsesland
e) nettovægt i kg og også mængde i den foreskrevne enhed, hvor den er forskellig fra nettovægten, efter position i den kombinerede nomenklatur
f) varernes værdi i euro cif Fællesskabets grænse pr. KN-kode
g) hvorvidt der er tale om sekundavarer eller deklasserede varer(8)
h) forventet periode og sted for toldklareringen
i) hvorvidt ansøgningen er en gentagelse af en tidligere ansøgning vedrørende samme kontrakt
j) følgende erklæring, dateret og underskrevet af ansøgeren, hvis efternavn skrives med blokbogstaver: "Undertegnede bekræfter herved, at de i denne ansøgning afgivne oplysninger er rigtige og afgivet i god tro, og at jeg er etableret i Fællesskabet."
Importøren fremlægger også en genpart af salgs- eller købskontrakten og af proformafakturaen. På anmodning fremlægger importøren, f.eks. i tilfælde hvor varerne ikke er købt direkte i produktionslandet, et produktionscertifikat udstedt af det stålværk, der har fremstillet varen.
5. Tilsynsdokumenter kan kun anvendes, så længe importliberaliseringsordningerne er i kraft med hensyn til de pågældende transaktioner. Med forbehold af mulige ændringer i gældende importforordninger eller af afgørelser, der træffes som led i en aftale eller i forbindelse med forvaltningen af et kontingent:
- fastsættes tilsynsdokumentets gyldighed hermed til fire måneder
- kan uudnyttede eller delvis udnyttede tilsynsdokumenters gyldighed forlænges for en tilsvarende periode.
6. Importøren tilbagesender tilsynsdokumenter til den udstedende myndighed, når gyldighedsperioden udløber.
7. På betingelser, som de kompetente myndigheder fastsætter, kan de tillade, at erklæringer eller anmodninger fremsendes eller udskrives elektronisk. De kompetente myndigheder skal imidlertid have adgang til al dokumentation og bevismateriale.
8. Tilsynsdokumentet kan udstedes elektronisk, når blot de berørte toldkontorer har adgang til dokumentet via et edb-net.
Artikel 3
1. Konstateres det, at enhedsprisen i forbindelse med den pågældende transaktion er mindre end 5 % højere eller lavere end den pris, der er angivet i tilsynsdokumentet, eller at den samlede mængde af de produkter, der frembydes til indførsel, overstiger den mængde, der er angivet i tilsynsdokumentet med mindre end 5 %, er dette ikke til hinder for, at de pågældende produkter kan overgå til fri omsætning.
2. Oplysningerne i ansøgningerne om tilsynsdokumenter og selve dokumenterne er fortrolige. De er forbeholdt de kompetente myndigheder og ansøgeren.
Artikel 4
1. Medlemsstaterne meddeler Kommissionen:
a) så regelmæssigt og på et så ajourført grundlag som muligt og senest den sidste dag i hver måned nærmere oplysninger om de mængder og værdier (i euro), for hvilke der er udstedt tilsynsdokumenter
b) senest seks uger efter udgangen af hver måned nærmere oplysninger om importen i den pågældende måned i overensstemmelse med artikel 32 i forordning (EF) nr. 1917/2000.
Oplysningerne fra medlemsstaterne opdeles på vare, KN-kode og land.
2. Medlemsstaterne giver meddelelse om uregelmæssigheder eller tilfælde af svig, som de konstaterer, og i påkommende tilfælde om grunden til, at de har afvist at udstede et tilsynsdokument.
Artikel 5
Alle meddelelser indgives til Kommissionen for De Europæiske Fællesskaber og formidles elektronisk via det integrerede net, der er etableret til dette formål, medmindre det af tvingende tekniske årsager midlertidigt er nødvendigt at benytte andre kommunikationsmidler.
Artikel 6
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning anvendes fra den 1. januar til den 31. december 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. januar 2002.

Labels: 3
1